## Aguirre qualifica de “bona notícia per al camp valencià” el rebuig de l’Europarlament a la reducció de l’ús de fitosanitaris en l’agricultura

*** El conseller d'Agricultura expressa la seua satisfacció, però avisa que cal seguir molt pendents de l'activitat de la Unió Europea en esta matèria
* Afirma que s'hauria d'aplicar el principi de precaució en matèria de sanitat vegetal**

El conseller d’Agricultura, Ramaderia i Pesca, José Luis Aguirre, ha qualificat de “bona notícia per al camp valencià” el rebuig del Parlament Europeu a la reducció de l’ús de fitosanitaris en l’agricultura de la Unió Europea sense alternatives agronòmicament eficaces.

En este sentit, José Luis Aguirre hi ha afegit que “este resultat en la votació (299 en contra, 207 a favor i 121 abstencions) respon contundentment a la proposta remesa per la Comissió Europea i evita que l’agricultura valenciana trobe una nova dificultat per a la seua continuïtat”.

El conseller ha assenyalat que “s’ha guanyat una votació, però cal seguir molt pendents de l’activitat que es desenvolupa a la Unió Europea contra els agricultors valencians, als qui, incoherentment, se’ls prohibix l’ús de productes fitosanitaris perquè les collites tiren avant i, en canvi, es permet la importació de fruites i hortalisses de tercers països sense cap mena de restricció o control insuficient de requisits”.

José Luis Aguirre ha continuat criticant que els controls en origen i en frontera no siguen tan exhaustius com ho haurien de ser, la qual cosa facilita l’entrada d’organismes de plagues, i que s’hauria d’aplicar el principi de precaució en matèria de sanitat vegetal, perquè en eixe cas tampoc es necessitaria l’ús de productes antiplagues a la Unió Europea.

“És a dir”, ha explicat, “del que es tracta és de previndre l’arribada de la plaga forana per a no haver d’usar productes contra eixes plagues que no existixen a la UE, i que d’altra banda la posada a punt a escala de camp de mesures alternatives i integrades de control necessita temps, perquè les tècniques biològiques que requerixen investigació no estan disponibles en el curt termini”.

Aguirre ha indicat que la tendència que ha adoptat la Unió Europea d’importació d’aliments ens conduïx a una dependència de les produccions de l’exterior, sobre les quals no hi ha actualment un control suficient i usen productes plaguicides prohibits en el nostre mercat interior.

Fecha: 24/11/2023